section_heading: Osnove sustava E- matica
paragraph_text: Tehnološku osnovu sustava e- matica čine Microsoft tehnologije: SQL 2008. skup proizvoda. U razvoju sustava korišteni su i alati za poslovnu inteligenciju SQL Server Integration Services, SQL Server Reporting Services i SQL Server Analysis Services. Kao platforma za razvoj aplikacijskih rješenja korišten je Microsoft. Net Framework 3.5. Budući da je E- matica web aplikacija, ona je kompatibilna s Microsoft Windows XP operativnim sustavom i novijim te podržava Internet preglednike Microsoft Internet Explorer 7.0, te Mozilla Firefox 2.0 i novije verzije. Prema specifikacijama koje je Hrvatska akademska i istraživačka mreža - CARNet navela u postupku nadogradnje E- matice i HUSO imenika za potrebe projekta upisa na visoka učilišta 2009. godine, svi podaci uneseni u E- maticu pohranjuju se u jedinstvenoj, središnjoj relacijskoj bazi podataka koja osigurava integritet i cjelovitost podataka, te s obzirom na to da se radi o višekorisničkom sustavu, omogućuje konkurentni pristup korisnika. Kod unosa, izmjene i brisanja podataka omogućeno je transakcijsko spremanje svih izmijenjenih podataka na osnovnim i podređenim sučeljima u aplikaciji koji su vezani uz odabrani podatak. Sustav bilježi sve promjene podataka u aplikaciji, naziv korisnika koji je odgovoran za promjenu te datum i vrijeme promjene. Nadalje, E - matica sadrži i implementiran sustav pomoći i sustav poruka o greškama u radu aplikacije. Za svaku formu u sustavu koja je dio projekta postoje upute za korištenje kojima je moguće pristupati putem Web preglednika na Internetu. E- matica nije gotov proizvod, već se kao i svaka baza podataka po sadržaju i formatu prikazivanja stalno mijenja sukladno zahtjevima korisnika (MZOŠ, lokalna uprava i samouprava, škole i dr.) za novim podacima te promjenama u pravnim propisima. Stoga broj podataka koji će se nalaziti u E- matici, broj modula, broj suradnja s drugim bazama u obrazovnom sustavu nije moguće jednoznačno utvrditi. Do 2010. godine sustav se nadograđivao dva puta, a funkcionalno se proširivao četiri puta.